# Το έπος του ‘40

(Δραματική αφήγηση)

*( Στη σκηνή σβήνουν τα φώτα. Η μάνα ακουμπά το κερί μπρος στην εικόνα της Παναγίας. Βγάζει το φύλλο του ημερολογίου και λέει...)*

**ΜΑΝΑ**: 28 αύριο ο Οκτώβρης! Πάει και τούτος ο μήνας...

*(Φεύγει από τη σκηνή)*

**1ος ΑΦΗΓΗΤΗΣ:** Αθήνα. Δευτέρα 28 Οκτωβρίου 1940. Μόλις που άχιζαν να καπνίζουν τα τζάκια. Οι γερανοί χαιρετούσαν το καλοκαίρι μας. Η πρώτη βροχή δρόσιζε το κορμί μας. Ο χειμώνας άρχιζε το ελληνικό του παραμύθι. Περιμέναμε να ξημερώσει μια καθημερινή μέρα. Περιμέναμε να πάμε στη δουλειά μας, να πούμε καλημέρα στον γείτονα και να ξεκινήσουμε... Περιμέναμε... Και μας ξύπνησαν οι καμπάνες! Οι καμπάνες! Οι καμπάνες! Οι καμπάνες!

*(Πρώτα ο πατέρας, μετά η μάνα εμφανίζονται αγουροξυπνημένοι, ανήσυχοι και καθώς στρώνουν τα ρούχα τους....)*

**ΠΑΤΕΡΑΣ**: Τι έγινε; Γιατί χτυπούν οι καμπάνες; Άσχημα μαντάτα θα ‘χουμε. Άλλος ήχος, άλλος χτύπος, άλλο βούισμα...

**ΜΑΝΑ:** Γρήγορα............................! Άνοιξε το ραδιόφωνο ν’ ακούσουμε!

*( Ο πατέρας ανοίγει το ραδιόφωνο κι ακούγεται το ανακοινωθέν)*

**ΠΑΤΕΡΑΣ:** Α, τους μασκαράδες!! Α, τους αθεόφοβους!!! Τι νομίζανε, ότι θα τους λέγαμε «περάστε»; ........................ μου μπαίνουμε σε φασαρίες. Πόλεμος, ......................μου!

**ΜΑΝΑ:** Πόλεμος.....πόλεμος!!

*(Αγκαλιάζονται. Μπαίνουν ο παππούς, η γιαγιά και κατόπιν τα δυο κορίτσια. Με βουβές κινήσεις ενημερώνονται όλοι. Κάνουν το σταυρό τους και κάθονται.)*

**2ος ΑΦΗΓΗΤΗΣ:** Η είδηση για τον πόλεμο δεν αιφνιδίασε την ελληνική κοινωνία. Ο τορπιλισμός της Έλλης στις 15 Αυγούστου της ίδιας χρονιάς προμήνυε τη σημερινή μέρα. Τα παληκάρια μας τρέχουν να νημερωθούν και φεύγουν για το μέτωπο.

**1ος ΑΔΕΡΦΟΣ:** Εμείς φεύγουμε! Εγώ πρέπει να παρουσιαστώ αύριο το πρωί στα Γιάννενα κι από εκεί για το μέτωπο. Δεν το σκέφτηκαν καλά οι φίλοι μας, οι Ιταλοί, δεν το σκέφτηκαν!!!

**2ος ΑΔΕΡΦΟΣ**: Εγώ φεύγω για Θεσσαλονίκη. Θα σας γράφουμε. Μάνα, γιαγιά, να προσεύχεστε για όλα τα παιδιά.

*( Ακούγεται το γειτονόπουλο και μετά μπαίνει)*

**ΓΕΙΤΟΝΑΣ:** ...................................................... έτοιμοι;;

*(Μπαίνει)*

**ΓΕΙΤΟΝΑΣ**: Γεια σας! Ελάτε γρήγορα!!!

**ΠΑΤΕΡΑΣ:** Εσύ για πού ..............................;

**ΓΕΙΤΟΝΑΣ:** Στα Γιάννενα παρουσιάζομαι μαζί με τον................................... Θα γυρίσουμε νικητές κυρ- ............................! Θα δουν οι μακαρονάδες τι σημαίνει τσολιάς!! Εγώ χαιρέτησα τη μάνα μου. Κυρά - ............................. να της κάνεις παρέα τώρα που φεύγω, γιατί δεν έχει κανέναν άλλο. Από τότε που έμεινε χήρα εσύ είσαι η καλή της γειτόνισσα και φίλη.

*( Τα παιδιά αγκαλιάζουν έναν έναν τους άλλους. Η γιαγιά τους δίνει μια εικονίτσα για φυλαχτό.)*

**ΓΙΑΓΙΑ:** Στο καλό παιδιά μου!! Στην ευχή του Χριστού και της Παναγίας!!

**ΠΑΠΠΟΥΣ:** Με τη νίκη λεβέντες μας!!! Με τη νίκη!!!

*(Πριν χαιρετήσουν τον πατέρα τους λέει:)*

**ΠΑΤΕΡΑΣ:** Πάτε για πόλεμο, παιδιά μου. Θα δούνε φρικτά πράματα τα μάτια σας. Μπορεί και να μη γυρίσετε πίσω εδώ. Μα δε γίνεται αλλιώτικα. Αγαπάμε τούτον τον τόπο και τώρα θέλουνε να μας τον πάρουνε. Αγαπάμε τη λευτεριά και τώρα θέλουνε να μας την πάρουνε. Όμως τούτη την πατρίδα πρέπει να την κρατήσουμε λεύτερη, όπως της ταιριάζει. Με τη νίκη, παιδιά μου!

*(Τελευταία αγκαλιάζουν τη μάνα κι ενώ φεύγουν...)*

**ΟΛΟΙ:** Με τη νίκη!! Στο καλό!!!

*(Φεύγουν τα παιδιά και μετά οι υπόλοιποι)*

*(Τραγούδι: Με το χαμόγελο στα χείλη)*

**3ος ΑΦΗΓΗΤΗΣ:** Οι μέρες περνούν κι οι νίκες του ελληνικού στρατού στο αλβανικό μέτωπο διαδέχονται η μια την άλλη. Οι στρατιώτες μας ξεπέρασαν τις ανθρώπινες δυνατότητες κι έγιναν ήρωες.

Πάνω στα άγρια βουνά της Αλβανίας αντιμετώπισαν πείνα, κρύο, κακουχίες και βγήκαν νικητές, αφήνωντας άφωνη την παγκόσμια κοινότητα.

*( Τραγούδι: Πήραμε τ’ Αργυρόκαστρο, μόνο το ρεφρέν)*

*(Βγαίνει ο στρατιώτης και γράφει το γράμμα. Ακούγεται το απόσπασμα «Πορεία προς το μέτωπο»)*

*( Ο παππούς κι ο πατέρας διαβάζουν εφημερίδες. Η γιαγιά κι η μάνα πλέκουν. Το ράδιο ακούγεται χαμηλά, οργανικό)*

**ΠΑΠΠΟΥΣ**: Ακούστε τι δήλωσε ο Άγγλος βουλευτής Φράνσις Μπέκερ: «Από σήμερα δε θα λέμε ότι οι Έλληνες πολεμούν σαν ήρωες, αλλά ότι οι ήρωες πολεμούν σαν Έλληνες». Τα ‘χασαν οι Ευρωπαίοι! Αμ, δε μας ήξεραν καλά, δε μας ήξεραν!!

**1η ΑΔΕΡΦΗ (νοσοκόμα):** Δε μπορείτε να φανταστείτε τι γίνεται! Όλοι οι τραυματίες ανυπομονούν να γίνουν καλά για να γυρίσουν στο μέτωπο, στη θέση τους. Κι ας σφυρίζουν τα βόλια γύρω τους, κι ας πεινούν κι ας ξυλιάζουν από το κρύο!

**ΓΙΑΓΙΑ:** Τι χειμώνας κι ο φετινός! Ούτε που θυμάμαι πάλι τόσο βαρύ χειμώνα...Θεέ μου....

*(Μπαίνει η 2η αδερφή κρατώντας ένα γράμμα)*

**2η ΑΔΕΡΦΗ:** Γράμμα απ’ τον .............................. Ακούστε!!

*( Τελειώνει το γράμμα, το διπλώνει και το αφήνει στο τραπέζι. Ένας – ένας αποχωρούν από τη σκηνή όλοι.)*

**4ος ΑΦΗΓΗΤΗΣ:** 6 Απριλίου 1941. Η Γερμανία επιτίθεται στην Ελλάδα. Το μέτωπο του ελληνοϊταλικού πολέμου έκλεισε οριστικά στις 27 Απριλίου 1941. Επάνω στον ιερό βράχο της Ακρόπολης δεν κυματίζει πλέον περήφανη και μόνη η Γαλανόλευκη. Δίπλα της στήθηκε το λάβαρο της βίας.

*(Μπαίνει ο πατέρας. Ανοίγει το ράδιο. Ακούγεται το ανακοινωθέν και στο τέλος φεύγει περίλυπος).*

**5ος ΑΦΗΓΗΤΗΣ:** Η ζωή άλλαξε. Η γερμανική κατοχή έφερε την πείνα και την εξαθλίωση. Η κατάσταση χειροτερεύει συνεχώς. Έρχεται ο βαρύς χειμώνας του 1941 και 1942. Ο λαός μας υποφέρει.

*( Μπαίνει η γιαγιά και κάθεται μονολογώντας)*

**ΓΙΑΓΙΑ:** Τι κακό μας βρήκε....Τι κακό!! Και τι δεν πουλήσαμε! Τίποτα πια δε μας έμεινε, για ένα μπου κάλι λάδι, για μια οκά αλεύρι....

*(Μπάινουν η 1η κόρη και η 2η κόρη)*

**1η ΚΟΡΗ**: Πού είναι η μαμά γιαγιά;

**ΓΙΑΓΙΑ:** Πήγε να δώσει κάτι ασημικά που της είχαν μείνει για να πάρει λάδι, κόρη μου.... Της τα είχε φέρει ο παππούς, τότε που ήταν στα καράβια....Την είδα να δακρύζει φεύγοντας.... Αχ, Θεέ μου.....

**1η ΚΟΡΗ:** Γιαγιά, πεινάμε, υποφέρει όλος ο κόσμος! Τι μας περιμένει δεν ξέρω. Αυτό που έγινε χθες δε θα το ξεχάσω ποτέ!

**2η ΚΟΡΗ:** Έπρεπε να το έβλεπες, γιαγιά!! Η πιο παράξενη παρέλαση!! Ξεκινήσαμε από τον Ευαγγελισμό και πηγαίναμε προς το Σύνταγμα. Κόσμος πολύς, βουβός. Μπροστά οι ανάπηροι με τα καροτσάκια τους, εμείς τα σπρώχναμε. Πιο πίσω ανάπηροι στα δεκανίκια τους και πάρα πίσω κόσμος......κόσμος.......ατέλειωτος!!

**1η ΚΟΡΗ:** Κρατούσανε τεντωμένα άσπρα πανιά που πάνω γράφανε «ΠΕΙΝΑΜΕ» με τεράστια μαύρα γράμματα. Μας κύκλωσαν οι καραμπινιέροι. Μας σημάδευαν. Περίμεναν να κάνουμε πίσω. Εγώ προχωρούσα κι έσπρωχνα τον Πέτρο, που έχει και τα δυο πόδια κομμένα. Ο Ιταλός μας σημαδεύει. Κλείνω τα μάτια και προχωρώ. Φέρνω στο νου μου την εικόνα του Χριστού Εσταυρωμένου. Ανοίγω τα μάτια μου. Προχωρώ. Τα αυτόματα κατεβασμένα. Οι άλλοι πίσω ακολουθούν.

**6ος ΑΦΗΓΗΤΗΣ:** Μαύρα χρόνια...Μια εποχή που ο θάνατος καραδοκούσε σε κάθε βήμα. Συγχρόνως, όμως, μια εποχή που μέσα από τη δυστυχία ξεπήδησε η μεγάλη αντίσταση, η ανάσταση ονείρων. Στις πόλεις, στα βουνά ο λαός μας οργανώνεται και αντιστέκεται με νύχια και με δόντια. Κι είναι τούτο πάλεμα σε μαρμαρένια αλώνια...

*(Τραγούδι: Μικρός λαός και πολεμά)*

**7ος ΑΦΗΓΗΤΗΣ:** Σπουδαία ηρωίδα της Αντίστασης υπήρξε και η Λέλα Καραγιάννη. Με αρχηγείο το αρωματοπωλείο του άντρα της στην οδό Πατησίων και με τη βοήθεια των επτά παιδιών της, η Λέλα Καραγιάννη επιδόθηκε σε κατασκοπεία κατά του εχθρού, συλλέγοντας πληροφορίες, τις οποίες διοχέτευε κατόπιν σε όλες τις ελληνικές αντιστασιακές οργανώσεις.

*(Παρουσιάζεται η Λέλα Καραγιάννη)*

**ΛΕΛΑ ΚΑΡΑΓΙΑΝΝΗ:** Γεννήθηκα το 1898 στο χωριό Λίμνη της Εύβοιας. Με βάφτισαν Ελένη, αλλά όλοι με φώναζαν Λέλα. Παντρεύτηκα τον Νίκο Καραγιάννη, που είχε φαρμακείο στην Αθήνα. Ζούσαμε στα Πατήσια μαζί με τα εφτά παιδιά μας. Το σπίτι μας ήταν μεγάλο κι ανοιχτό για όλους. Έμαθα στα παιδιά μου ν’ αγαπούν το Θεό, ν’ αγαπούν τους ανθρώπους, ν’ αγαπούν την πατρίδα... Γέμισα την καρδιά μας με αγάπη, γιατί μόνο αυτή διώχνει μακριά τον φόβο...

*(Μπαίνει ο παππούς στη σκηνή και μετά έρχεται ο 1ος αδερφός)*

**1ος ΑΔΕΡΦΟΣ:** Παππού, τα έμαθες τα χθεσινά; Οι δικοί μας ανατίναξαν τη γέφυρα του Γοργοπόταμου. Παληκάρια, παππού!!! Σκύλιασαν οι ναζήδες!! Πού να περάσουν τώρα εφόδια προς το νότο... Ώσπου να την ξαναφτιάξουν, βλέπουμε....

**ΠΑΠΠΟΥΣ:** Σπουδαία νέα, παιδί μου! Να προσέχετε όμως κι εσείς εκεί που μαζεύεστε, να προσέχετε.... Δεν έχουν έλεος αυτοί. Να δούμε τώρα πώς θα ξεπληρώσουν τη ζημιά που πάθανε.....

*(Φεύγουν από τη σκηνή)*

*(Τραγούδι: Ήρωες)*

**8ος ΑΦΗΓΗΤΗΣ:** Ο κατακτητής ανήλεος. Αντίποινα φρικιαστικά. Να κάμψει το φρόνημα τούτων των ανυπότακτων, των αδούλωτων Ελλήνων. ΚΑΙΣΑΡΙΑΝΗ, ΧΑΪΔΑΡΙ, ΚΑΛΑΒΡΥΤΑ, ΔΙΣΤΟΜΟ...

*(Ακούγεται το μοιρολόι. Μπαίνει η γυναίκα απ’ το Δίστομο με κερί...)*

**ΓΥΝΑΙΚΑ:** Εδώ ‘ναι το πικρό, το χώμα του Διστόμου.

 Ω, εσύ διαβάτη, όπου πατήσεις να προσέχεις –

 Εδώ πονά η σιωπή, πονάει κι η πέτρα κάθε δρόμου

 Κι απ’ τη θυσία κι απ’ τη σκληρότητα του ανθρώπου.

 Εδώ μια στήλη απλή, μαρμάρινη, όλη κι όλη

 Με ονόματα σεμνά, κι η Δόξα τ’ ανεβαίνει

 Λυγμό – λυγμό, σκαλί – σκαλί, μεγίστη σκάλα.

*( Μπαίνουν η μάνα και η 2η κόρη)*

**2η ΚΟΡΗ:** Μάνα, έχω δυσάρεστα νέα. .. Σήμερα ήρθαν στο νοσοκομείο οι Γερμανοί. Μπήκαν στο δωμάτιο που νοσηλεύεται από καιρό η κυρία Λέλα... Τη σήκωσαν γρήγορα γρήγορα και την πήραν μαζί τους! Μια φίλη μου είπε ότι έχουν συλλάβει ήδη τα πέντα από τα παιδιά της... Ανησυχώ πολύ γι’ αυτούς!!!

**ΜΑΝΑ:** Αχ, η Λέλα...Στιγμή δεν ησύχασε! Σκέψου, στον προηγούμενο πόλεμο, μικρό κορίτσι ήταν κι έγινε εθελόντρια νοσοκόμα...Στη μικρασιατική καταστροφή, με μωρό στην κοιλιά φρόντιζε τους πρόσφυγες, στον πόλεμο με τους Ιταλούς , το μυαλό της στους στρατιώτες...και τώρα αντίσταση στον Γερμανό!!

*( Στην άλλη άκρη της σκηνής εμφανίζονται ένας Γερμανός κι η Λέλα Καραγιάννη)*

**1ος ΓΕΡΜΑΝΟΣ:** Ώστε εσύ είσαι η...... Μπουμπουλίνα! Η αρχηγός της οργάνωσης!! Συνεργάστηκες με τους Άγγλους!! Βοηθάς τις αντιστασιακές οργανώσεις!! Υποκινείς καταστροφές στους Γερμανούς!!

**2ος ΓΕΡΜΑΝΟΣ:** Τελευταία φορά!! Πες μας τους συνεργάτες σου!!! Απάντησε στις ερωτήσεις!!! Αλλιώς θα δεις τα παιδιά σου να πεθαίνουν πριν από σένα!!!

**ΛΕΛΑ ΚΑΡΑΓΙΑΝΝΗ:** Τα παιδιά μου εγώ τα γέννησα, δικά μου είναι! Αλλά πρέπει να ξέρεις ότι το αίμα τους είναι ελληνικό και το δίνουν για την πατρίδα!!!

*( Οι Γερμανοί την παίρνουν και φεύγουν από την σκηνή)*

**ΠΟΙΗΜΑ:** Πέσατε θύματα αδέρφια εσείς

 Σε άνιση μάχη κι αγώνα

 Ζωή, λευτεριά και τιμή του λαού

 Γυρεύοντας βρήκατε μνήμα...

**9ος ΑΦΗΓΗΤΗΣ:** 8 Σεπτεμβρίου 1944. Η Λέλα Καραγιάννη, η ηρωίδα πολύτεκνη μάνα, εκτελέστηκε από τους θηριώδεις Ναζί του Χίτλερ.

Θυσιάστηκε για την Ελλάδα κι ήρθε το φως της λευτεριάς να την υψώσει στα ουράνια! 34 μέρες αργότερα οι Γερμανοί φεύγουν από την Αθήνα...

**10ος ΑΦΗΓΗΤΗΣ:** 12 Οκτώβρη 1944. Οι Γερμανοί αποχωρούν από την Ελλάδα. Η μακριά, σκοτεινή, ματωμένη πορεία μας έφερε στην κορυφή. Φως, ήλιος, γαλανός ουρανός. Στην Ακρόπολη η γερμανική σημαία υποστέλλεται, εξαφανίζεται, σαν να την κατάπιε ο Ιερός Βράχος.

*( Μπαίνει ο πατέρας. Ακούγεται το ανακοινωθέν από το ράδιο. Ο πατέρας συγκινημένος ξετυλίγει μια σημαία. Όταν ακούγεται ο εθνικός ύμνος μπαίνουν όλοι στη σκηνή τραγουδώντας τον ύμνο.)*

ΤΕΛΟΣ

ΠΑΡΑΡΤΗΜΑ – ΓΡΑΜΜΑ ΑΠΟ ΤΟ ΜΕΤΩΠΟ:

10 Δεκεμβρίου 1940, Βαδίζοντας προς Τεπελένι

Αγαπημένοι μου,

Περπατώ και σας σκέφτομαι, σας σκέφτομαι και περπατώ. Μέρες τώρα περπατάμε για να φτάσουμε στα σύνορα. Πού να φανταζόμουν τι πεζοπορία με περίμενε, όταν άπλωνα τις αρίδεςμου στην πολυθρόνα του σαλονιού. Έχω να βγάλω τις αρβύλες μου από τότε που τις έβαλα στην Αθήνα. Δε βρίσκω τον καιρό. Μόλις καθίσω ή γείρω λίγο το κορμί μου, με παίρνει ο ύπνος από την κούραση. Η μεγαλύτερη επιθυμία μου αυτή τη στιγμή που σας γράφω είναι να μπορούσα να κάνω ένα ζεστό ποδόλουτρο, μα ποιος ξέρει πότε θα έχω την τιμή....

Αχ, πόσο μου λείπετε όλοι! Και ιδίως εκείνες οι μεσημεριάτικες φωνές, όταν χτυπούσα το κουδούνι κι άκουγα από μέσα « Ο .........................., ο ...........................!»

Μακάρι να δώσει ο Θεός να γυρίσω γρήγορα. Να ΄ναι Κυριακή και να μυρίζει το σπίτι αρνάκι ψητό.... Να χτυπήσω το κουδούνι και πάλι, να μ’ ακούσει η γειτονιά: « Ανοίξτεεεεεεεεε! Ήρθα!!» Να με ρωτήσετε: « Καλώς τον!!! Τι μας έφερες;;;» Και να σας απαντήσω: « Σας έφερα τη Νίκη»!

Σας φιλώ όλους

......................................

# Διανομή ρόλων

ΜΑΝΑ:

ΠΑΤΕΡΑΣ:

ΠΑΠΠΟΥΣ:

ΓΙΑΓΙΑ:

1Ος ΑΔΕΡΦΟΣ:

2ος ΑΔΕΡΦΟΣ:

ΓΕΙΤΟΝΑΣ:

1η ΚΟΡΗ:

2η ΚΟΡΗ:

1ος ΓΕΡΜΑΝΟΣ:

2ος ΓΕΡΜΑΝΟΣ:

ΛΕΛΑ ΚΑΡΑΓΙΑΝΝΗ:

ΓΥΝΑΙΚΑ ΔΙΣΤΟΜΟΥ:

1ος ΑΦΗΓΗΤΗΣ:

2ος ΑΦΗΓΗΤΗΣ:

3ος ΑΦΗΓΗΤΗΣ:

4ος ΑΦΗΓΗΤΗΣ:

5ος ΑΦΗΓΗΤΗΣ:

6ος ΑΦΗΓΗΤΗΣ:

7ος ΑΦΗΓΗΤΗΣ:

8ος ΑΦΗΓΗΤΗΣ:

9ος ΑΦΗΓΗΤΗΣ:

10ος ΑΦΗΓΗΤΗΣ:

ΠΟΙΗΜΑ: